ზოსიმე (მემატიანე)

ზოსიმე (, ) — V საუკუნის მეორე ნახევრის ბერძენი მემატიანე, აღმოსავლეთ რომის იმპერატორის ანასტასიოს I-ის (ზეობდა 491–518 წლებში) თანამედროვე.

ზოსიმეს შესახებ ბიოგრაფიული ცნობები მწირია. ცნობილია, რომ ის იყო წარმართი ბერძენი. ავტორია ბერძნულ ენაზე დაწერილი „ახალი ისტორიისა“, რომელიც მოიცავს ისტორიულ მოვლენებს ახ. წ. 238 წლიდან 410 წლამდე. თხზულებაში რომის იმპერიის დაღმავლობის ხანა დანახულია არაქრისტიანის თვალსაზრისით. ზოსიმე კრიტიკულადაა განწყობილი ქრისტიანი იმპერატორების მიმართ და ხშირად მოვლენებს მიკერძოებულად გადმოსცემს. 

საქართველოს ისტორიისთვის საინტერესოა ზოსიმეს ცნობა კოლხეთის სანაპიროზე გუთების თავდასხმების შესახებ III საუკუნის შუა ხანებში. „სკვითებმა“ (ასე უწოდებს ზოსიმე გუთებს) , მისი თქმით, დაარბიეს მხარეები ვიდრე კაპადოკიამდე, პიტიუნტამდე და ეფესომდე. 252 წელს გთები ბოსფორელთა ხომალდებით მიდგომიან კავკასიის სანაპიროს და თავს დასხმიან პიტიუნტს. რომაელებს დაუმარცხებიათ გუთები. რამდენიმე ხნის შემდეგ გუთებს კვლავ გაულაშქრებიათ კოლხეთის სანაპიროზე, გადმოსულან ფაზისის მახლობლად, სადაც, ისტორიკოსის თქმით, ფასიანელი არტემიდას ტაძარი და აიეტის სასახლე ყოფილა. გუთებს ვერ აუღიათ ტაძარი და კვლავ პიტიუნტს დასხმიან თავს, აუღიათ და გაუძარცვავთ იგი. შემდეგ ზღვით ტრაპეზუნტისათვის შეუტევიათ, ქალაქი აუღიათ და აუოხრებიათ.

ლიტერატურა

 გეორგიკა. ბიზანტიელი მწერლების ცნობები საქართველოს შესახებ, ალ. გამყრელიძისა და ს. ყაუხჩიშვილის გამოც., ტ. 1, თბ., 1961.
 Goffart, Walter (1971). "Zosimus, The First Historian of Rome's Fall". The American Historical Review. 76 (2): 412–441.

სქოლიო

კატეგორია:V საუკუნის მწერლები
კატეგორია:ბიზანტიელი ისტორიკოსები
კატეგორია:უცხოელი ავტორები საქართველოსა და ქართველების შესახებ